Ο **Ντέγιαν Τομάσεβιτς** (Σερβικά: *Дејан Томашевић*), Τάλσι, 6 Μαΐου 1973), είναι Σέρβος πρώην διεθνής καλαθοσφαιρσιτής καθώς και πρώην Γενικός Γραμματέας της σερβικής ομοσπονδίας μπάσκετ. Έχει ύψος 2,08 μέτρα και αγωνιζόταν ως σέντερ. Υπήρξε ένας από τους καλύτερους σέντερ στην Ευρώπη, με έφεση στο ριμπάουντ, ενώ η αγωνιστική του οξυδέρκειά τον έκανε να πασάρει εξαιρετικά για τη θέση του. Αποτέλεσε παίκτη του Παναθηναϊκού για τρία χρόνια. Συνολικά στην καριέρα του κατέκτησε 17 τίτλους σε συλλογικό επίπεδο, ενώ αποτέλεσε μέλος της Εθνικής Σερβίας για δέκα χρόνια κατακτώντας 6 μετάλλια σε όλες τις διοργανώσεις.

Σταδιοδρομία
------------

Ξεκίνησε την καριέρα του το 1990 στον Ερυθρό Αστέρα. Πέντε χρόνια αργότερα αγωνίστηκε στην Παρτιζάν Βελιγραδίου για τέσσερα χρόνια τις σεζόν 1995-99. 

Τα επόμενα δύο χρόνια (1999-01) ήταν αθλητής της Μπουντούτσνοστ. Όντας στη Μπουντούτσνοστ το 2001, στην έκδοση της νέας Ευρωλίγκα, ολοκλήρωσε τη χρονιά με περισσότερες από 30 μονάδες σε αξιολόγηση μέσο όρο ανά αγώνα. Κανείς άλλος μέχρι σήμερα δεν έχει καταφέρει να φτάσει αυτόν τον αριθμό. Επίσης ήταν πρώτος σε μέσο όρο ριμπάουντ με 11,5 ανά αγώνα. Το 2001 ήταν ο MVP της κανονικής διάρκειας της Ευρωλίγκα. 

Τη σεζόν 2001-02 αγωνίστηκε με την ισπανική Τάου Κεράμικα. Από το 2003 έως το 2005 αγωνίστηκε στη Βαλένθια με την οποία κατέκτησε το ULEB Cup το 2003, βγαίνοντας MVP των τελικών.

Το 2005 συμφώνησε με τον Παναθηναϊκό. Με τους πράσινους κέρδισε 3 πρωταθλήματα, 3 κύπελλα αλλά και την Ευρωλίγκα το 2007 κάνοντας καθοριστική εμφάνιση στον τελικό του Ο.Α.Κ.Α, έχοντας 16 πόντους και 3 ριμπάουντ. Τη σεζόν 2006-07, σε 22 παιχνίδια της Ευρωλίγκα μέτρησε 7,6 πόντους (62% στα δίποντα, 68% στις βολές) και 4,5 ριμπάουντ. Αντίστοιχα στην Α1 τελείωνε τα παιχνίδια με 6,8 πόντους και 4,2 ριμπάουντ σουτάροντας με 67% στα δίποντα. Το 2007 ανανέωσε με τον Παναθηναϊκό για δύο ακόμα χρόνια, αλλά δεν ολοκλήρωσε το συμβόλαιό του.

Τον Σεπτέμβριο του 2008 συμφώνησε να συνεχίσει την καριέρα του στον ΠΑΟΚ, όπου έμεινε για ένα χρόνο και τελείωσε την πλούσια αθλητική του καριέρα. Το 2010, ήταν στους 50 υποψήφιους για να βρεθεί στην καλύτερη ομάδα της Ευρωλίγκα για την δεκαετία 2000-2010, δεν κατάφερε ωστόσο να μπει στην τελική δεκάδα.

Εθνική ομάδα
------------

Ο Τομάσεβιτς ήταν πρώτο μέλος της εθνικής ομάδας Γιουγκοσλαβίας και Σερβίας των ανδρών, με την οποία κέρδισε 3 χρυσά μετάλλια στο Ευρωμπάσκετ 1995, το Ευρωμπάσκετ 1997 και το Ευρωμπάσκετ 2001 καθώς και το χάλκινο μετάλλιο στο Ευρωμπάσκετ 1999. Επίσης κέρδισε 2 χρυσά μετάλλια στο Παγκόσμιο Κύπελλο της FIBA, κατακτώντας το χρυσό στο Παγκόσμιο Πρωτάθλημα της FIBA το 1998 και στο Παγκόσμιο Πρωτάθλημα της FIBA το 2002. Επίσης κέρδισε ένα ασημένιο μετάλλιο στους  Ολυμπιακούς Αγώνες του 1996 και αγωνίστηκε επίσης στους Θερινούς Ολυμπιακούς Αγώνες του 2000 στο Σίδνεϊ και στους Ολυμπιακούς Αγώνες του 2004 στην Αθήνα. Τελευταία του διοργάνωση με τον εθνόσημο ήταν το Ευρωμπάσκετ 2005 που πραγματοποιήθηκε στην πατρίδα του, Σερβία.

Ομοσπονδία Μπάσκετ Σερβίας
--------------------------

Τον Απρίλιο του 2011, ο Τομάσεβιτς, έγινε αντιπρόεδρος της Ομοσπονδίας Μπάσκετ της Σερβίας, υπεύθυνος για τους διαγωνισμούς. Τον Οκτώβριο του 2015, διορίστηκε γενικός γραμματέας της Ομοσπονδίας Μπάσκετ της Σερβίας. Στις 21 Νοεμβρίου 2019, λίγους μήνες πριν ολοκληρωθεί η θητεία του, παραιτήθηκε από το πόστο του μετά από οκτώ χρόνια.

Στις 25 Μαΐου 2019, ηττήθηκε στις εκλογές για την Προεδρία της FIBA Europe.

Τίτλοι
------

#### Ερυθρός Αστέρας

* Πρωτάθλημα Σερβίας: (1993)

#### Παρτιζάν

* 2x Πρωτάθλημα Σερβίας: (1997, 1998)
* Κύπελλο Σερβίας: (1999)

#### Μπουντούτσνοστ

* 2x Πρωτάθλημα Σερβίας: (2000, 2001)
* Κύπελλο Σερβίας: (1999)

#### Τάου Κεράμικα

* Πρωτάθλημα Ισπανίας: (2002)
* Κύπελλο Ισπανίας: (2002)

#### Βαλένθια

* ULEB Cup: (2003)

#### Παναθηναϊκός

* Ευρωλίγκα: (2007)
* 3x Πρωτάθλημα Ελλάδας: (2006, 2007, 2008)
* 3x Κύπελλο Ελλάδας: (2006, 2007, 2008)
* Τριπλ Κράουν: (2007)

Εθνική Σερβίας
--------------

* **1995** - Ευρωμπάσκετ, χρυσό μετάλλιο
* **1997** - Ευρωμπάσκετ, χρυσό μετάλλιο
* **1999** - Ευρωμπάσκετ, χάλκινο μετάλλιο

* **1998** - Μουντομπάσκετ, χρυσό μετάλλιο
* **2002** - Μουντομπάσκετ, χρυσό μετάλλιο

* **1996** - Ολυμπιακοί Αγώνες, ασημένιο μετάλλιο

Διακρίσεις
----------

* MVP της Ευρωλίγκα: (2001)
* 2x Καλύτερη πεντάδα της Ευρωλίγκα: (2001, 2002)
* 3x MVP της αγωνιστικής στην Ευρωλίγκα: (2η αγωνιστική, 2000/01), (4η αγωνιστική, 2000/01), (2ος αγώνας play off, 2000/01)
* Καλύτερη ομάδα του Final-4 της Ευρωλίγκα: (1998)
* MVP των τελικών του Eurocup: (2003)
* MVP του κυπέλλου Ισπανίας: (2002)
* MVP του κυπέλλου Σερβίας: (2001)
* MVP του πρωταθλήματος Σερβίας: (1998)

Παραπομπές
----------

1. ↑  «Ντέγιαν Τομάσεβιτς: Στους 101 κορυφαίος της Ευρωλίγκας ο πρώην "πράσινος"». *Eurohoops*. 28 Αυγούστου 2020. Ανακτήθηκε στις 12 Φεβρουαρίου 2022.
2. ↑  «Ο ΠΙΟ ΕΞΥΠΝΟΣ ΨΗΛΟΣ ΣΤΗΝ ΕΥΡΩΠΗ». *Basketbook*. 10 Ιουλίου 2019. Ανακτήθηκε στις 12 Φεβρουαρίου 2022.
3. ↑  contra.gr (10 Μαΐου 2019). «Για τον Ντέγιαν Τομάσεβιτς οι Γιαννακόπουλοι ήταν οι τελευταίοι των Μοϊκανών». *contra.gr*. Ανακτήθηκε στις 12 Μαΐου 2019.
4. ↑  «Ευρωλίγκα: Οι δέκα παίκτες με το υψηλότερο PIR σε μία χρονιά | Page 10 of 10». *Eurohoops*. 8 Ιουνίου 2020. Ανακτήθηκε στις 9 Ιουνίου 2020.
5. ↑  in.gr (30 Ιουνίου 2005). «Συμφώνησε με Τομάσεβιτς ο Παναθηναϊκός-Μένουν Χατζηβρέττας, Παπανικολάου». *in.gr*. Ανακτήθηκε στις 8 Απριλίου 2019.
6. ↑  «Παναθηναϊκός: Όταν ο Τομάσεβιτς έβαζε θεμέλιο λίθο για το τέταρτο αστέρι! (video)». *Eurohoops*. 25 Μαρτίου 2020. Ανακτήθηκε στις 8 Απριλίου 2020.
7. ↑  Ιουλ. 2007 | 12:29, ΠΑΝΤΕΛΗΣ ΛΟΥΚΙΔΗΣ ΤΕΛ ΑΝΑΝΕΩΣΗ: 12. «Για πάντα πράσινος ο Τομάσεβιτς». *Contra.gr* (στα Αγγλικά). Ανακτήθηκε στις 8 Απριλίου 2019.
8. ↑  Capital.gr. «Στον ΠΑΟΚ ο Τομάσεβιτς». *Capital.gr*. Ανακτήθηκε στις 8 Απριλίου 2019.
9. ↑  Team, Onsports (15 Οκτωβρίου 2015). «Ανακοινώθηκε ο Τομάσεβιτς!». *Onsports.gr*. Ανακτήθηκε στις 8 Απριλίου 2019.
10. ↑  SPORTSROOM (21 Νοεμβρίου 2019). «Παρελθόν από την ομοσπονδία της Σερβίας ο Τομάσεβιτς». *SPORTS ROOM*. Ανακτήθηκε στις 8 Απριλίου 2020.
11. ↑  Room, Press. «FIBA Europe: Επανεξελέγη πρόεδρος ο Ντεμιρέλ». *Super Basket*. Ανακτήθηκε στις 8 Απριλίου 2020. [*νεκρός σύνδεσμος*]

|  |  |  |  |  |
| --- | --- | --- | --- | --- |
| 

| π • σ • ε
Παναθηναϊκός - Πρωταθλητής Ευρώπης Μπάσκετ 2006-07 |
| --- |
|  |
|  | 
**4** Αλβέρτης  · **6** Παπανικολάου  · **7** Μπετσίροβιτς  · **8** Μπατίστ  · **9** Σισκάουσκας  · **10** Χατζηβρέττας  · **11** Ντικούδης  · **12** Τσαρτσαρής  · **13** Διαμαντίδης (MVP του φάιναλ φορ)  · **14** Ξανθόπουλος  · **15** Τομάσεβιτς  · **16** Σάκοτα  · **18** Βούγιανιτς  · **19** Γιαβτόκας  · **C** Ομπράντοβιτς |

 |